钦定古今图书集成/明伦汇编/氏族典/第096卷 > 苏天爵
## 钦定古今图书集成/明伦汇编/氏族典/第096卷 > 苏天爵

按《元史苏天爵传》：“天爵，字伯修，真定人。父志道，历官
岭北行中书省左右司郎中，时称能吏。天爵由国子学生公试，名在第一，释褐授从仕郎，大都路蓟州判
官。丁内外艰。服除，调功德使司照磨。泰定元年，改翰
林国史院典籍官，升应奉翰林文字。至顺元年，预修
《武宗实录》。二年，升修撰，擢江南行台监察御史。明年”，
虑囚湖北，入为监察御史，道改奎章阁授经郎。元统
元年，复拜监察御史。在官四阅月，章疏凡四十五上。
明年，预修《文宗实录》，迁翰林待制，寻除中书右司都
事，兼经筵参赞官。后至元二年，由刑部郎中改御史
台都事。三年，迁礼部侍郎。五年，出为淮东道肃政廉
访使，宪纲大振，一道肃然。入为枢密院判官。明年，改
吏部尚书，拜陕西行台治书侍御史，复为吏部尚书，
陞参议中书省事。至正二年，拜湖广行省参知政事，
迁陕西行台侍御史。四年，召为集贤侍讲学士，兼国
子祭酒。明年，出为山东道肃政廉访使。寻召还集贤，
充京畿奉使宣抚，究民疾苦，察吏奸贪。然以忤时相
意，竟坐不称职，罢归。七年，复起为湖北道宣慰使、浙
江道廉访使，未行，拜江浙行省参知政事。九年，召为
大都路都总管，以疾归。俄复起为两浙都转运使。时
盐法弊甚，天爵拯治有方，办课及期而足。十二年，妖
寇自淮右蔓延及江东，诏仍江浙行省参知政事，总
兵于饶，信其方略之密，节制之严，虽老帅宿将不能
过之。以忧深病积，遂卒于军中。天爵为学，博而知要，
长于纪载，晚岁以释经为己任，学者因其所居，称之
为“滋溪先生。”